ລາວ ເປັນປະເທດທີ່ມີວັດທະນະທຳອັນດີງາມມາແຕ່ດຶກດຳບັນ ໃນນັ້ນລວມມີວັດທະນະທຳທາງດ້ານວັດຖຸ ແລະ ວັດທະນະທຳທາງດ້ານຈິດໃຈ. ສະເພາະຄົນລາວເປັນຄົນທີ່ມີນ້ຳໃຈໄມຕຣີຈິດມິດຕະພາບ, ໂອບເອື້ອອາລີ, ຍີ້ມແຍ່ມແຈ່ມໃສ, ອ່ອນນ້ອມຖ່ອມຕົວ, ເວົ້າຈາສຸພາບອ່ອນໂຍນ ແລະ ນຸ່ງຖືເປັນລະບຽບຮຽບຮ້ອຍ. ວັດທະນະທຳເຫລົ່ານີ້ສາມາດຮັກສາໄດ້ ແລະ ປະຕິບັດສືບທອດກັນມາຈົນຮອດທຸກມື້ນີ້ ເຮັດໃຫ້ຕ່າງປະເທດຄຳຍ້ອງຍໍຊົມເຊີຍວ່າ ລາວເປັນປະເທດໜຶ່ງໃນຂົງເຂດອາຊີຕາເວັນອອກສ່ຽງໃຕ້ທີ່ຍັງຮັກສາວັດທະນະທຳ ແລະ ຮີດຄອງປະເພນີອັນດີງາມຂອງຕົນໄວ້ໄດ້ເປັນຢ່າງດີ.
ປັດຈຸບັນໂລກຂອງພວກເຮົາພວມຢູ່ໃນຍຸກໂລກາພິວັດ ຫລື ຍຸກບໍ່ມີເຂດແດນເຮັດໃຫ້ກະແສວັດທະນະທຳຕາເວັນຕົກຫລັ່ງໄຫລເຂົ້າມາປະເທດລາວໄດ້ຢ່າງງ່າຍດາຍ ປຽບດັ່ງນ້ຳປ່າທີ່ໄຫລສຸໃນຍາມຝົນເຮັດໃຫ້ຍາກທີ່ຈະສາມາດປ້ອງກັນໄວ້ໄດ້ ຊຶ່ງສິ່ງທີ່ເປັນຊ່ອງທາງເຮັດໃຫ້ກະແສວັດທະນະທຳຈາກຕາເວັນຕົກແຊກແຊງເຂົ້າມາລາວໄດ້ຢ່າງວ່ອງໄວ ແລະ ງ່າຍດາຍກໍຄືຄວາມຈະເລີນທາງດ້ານການສື່ສານທີ່ນຳໃຊ້ເຕັກໂນໂລຊີທີ່ທັນສະໄໝ ເຮັດໃຫ້ສັງຄົມໂລກຖືກເຊື່ອມໂຍງເຂົ້າກັນ, ພ້ອມນັ້ນ ເວລາ ແລະ ສະຖານທີ່ກໍບໍ່ໄດ້ເປັນອຸປະສັກໃນການສື່ສານຮ່ວມກັນ.
ຈາກການເຂົ້າມາຂອງວັດທະນະທຳຕາເວັນຕົກ ໂດຍຜ່ານພາຫະນະສື່ມວນຊົນຕ່າງຯ ບໍ່ວ່າຈະເປັນສື່ເກົ່າ ຄື: ວິທະຍຸ, ໂທລະພາບ ແລະ ໜັງສືພິມ ຫລື ສື່ໃໝ່ ຄື: Face book, you tube, Instargramແລະ ອື່ນຯ ສົ່ງຜົນກະທົບໂດຍກົງຕໍ່ວັດທະນະທຳທີ່ດີງາມຂອງລາວ ເພາະປະຊາຊົນລາວໂດຍສະເພາະກຸ່ມຊາວໜຸ່ມຊຶ່ງເປັນກຸ່ມທີ່ຢູ່ໃນໄວຢາກຮູ້ຢາກເຫັນ ໄດ້ກາງແຂນອ້າຮັບເອົາວັດທະນະທຳເຫລົ່ານັ້ນໄດ້ຢ່າງສະດວກສະບາຍ ແລະ ງ່າຍດາຍ. ປັດຈຸບັນຊາວໜຸ່ມລາວຈຳນວນບໍ່ຫນ້ອຍໂດຍສະເພາະຊາວໜຸ່ມຢູ່ບັນດາຕົວເມືອງໃຫຍ່ໄດ້ຮັບອິດທິພົນຈາກວັດທະນະທຳຕາເວັນຕົກຫລາຍສົມຄວນ ເປັນຕົ້ນ: ວັດທະນະທຳການແຕ່ງກາຍ, ປາກເວົ້າ, ການມີເພດສຳພັນກ່ອນໄວອັນຄວນ ແລະ ອື່ນຯ. ການແຕ່ງກາຍຂອງຊາວໜຸ່ມຈຳນວນບໍ່ໜ້ອຍໃນປັດຈຸບັນບໍ່ຖືກຕ້ອງ ແລະ ບໍ່ເໝາະສົມກັບຮີດຄອງປະເພນີທີ່ດີງາມໂດຍສະເພາະການແຕ່ງກາຍຂອງແມ່ຍິງທີ່ມັກນຸ່ງໜ້ອຍຫົ່ມໜ້ອຍ, ນຸ່ງເສື້ອຮັດຫຸ່ນ ຫລື ເສື້ອເກາະເອິກ, ໃສ່ໂສ້ງຂາສັ້ນຯ ຊຶ່ງເປັນການຍົ່ວຍຸອາລົມເພດກົງກັນຂ້າມ. ຂະນະທີ່ຊາວໜຸ່ມຊາຍໄດ້ຍ້ອມສີຜົມຫລາກຫລາຍສີສັນ, ເຈາະຫູ, ເຈາະລີ້ນ, ແລະ ອື່ນຯ.
ນອກຈາກນີ້ ການໃຊ້ພາສາຂອງຊາວໜຸ່ມປະຈຸບັນກໍປ່ຽນໄປ ແລະ ມີລັກສະນະສອດກະຈາ ເຮັດໃຫ້ພາສາລາວເສື່ອມເສຍ. ພ້ອມກັນນີ້ ການຫລີ້ນກິນຟູມເຟືອຍ, ເຂົ້າເທັກ, ເຂົ້າບາ, ກິນຢາບ້າ, ລວມເຖີງການແຕ່ງໂຕໂອ້ອວດກັນດ້ວຍເສື້ອຜ້າ ແລະ ເຄື່ອງປະດັບໃນລາຄາແພງ ຫລື ສິນຄ້າຍີ່ຫໍ່ດັງຂອງຊາວໜຸ່ມກໍມີຫລາຍຂຶ້ນ ເຮັດໃຫ້ຊາວໜຸ່ມທີ່ດ້ອຍໂອກາດແຕ່ຢາກມີຄືຄົນອື່ນປຸ້ນຈີ້ຊີງຊັບ ຫລື ລັກຂະໂມ້ຍເກີດຂຶ້ນ ສ້າງຄວາມບໍ່ສະຫງົບໃນສັງຄົມ. ອີກສິ່ງໜຶ່ງທີ່ສຳຄັນຄືການມີເພດສຳພັນກ່ອນໄວອັນຄວນຂອງຊາວໜຸ່ມໃນສັງຄົມ ກໍນັບມື້ເພີ່ມຂຶ້ນເຊັ່ນດຽວກັນ. ການຮັບເອົາວັດທະນະທຳຕາເວັນຕົກຊອດກະຈາເຫລົ່າານີ້ລ້ວນແຕ່ເປັນສິ່ງທີ່ຜິດຕໍ່ວັດທະນະທຳທີ່ດີງາມຂອງຊາດລາວທີ່ເຄີຍປະຕິບັດສືບທອດກັນມາແຕ່ດຶກດຳບັນ ແລະ ກາຍເປັນບັນຫາໃຫຍ່ລະດັບຊາດທີ່ທຸກພາກສ່ວນໃນສັງຄົມຕ້ອງໄດ້ຮີບຮ້ອນແກ້ໄຂຮ່ວມກັນ.
ການປ່ຽນແປງທີ່ເກີດຂຶ້ນຈາກການພັດທະນາໄປສູ່ຄວາມທັນສະໄໝໃນປັດຈຸບັນ ນອກຈາກນຳໄປສູ່ການປ່ຽນແປງຂອງເສດຖະກິດ-ສັງຄົມທີ່ດີຂຶ້ນ ຍັງນຳໄປສູ່ການປ່ຽນແປງເລື່ອງຄ່ານິຍົມ ແລະ ວັດທະນະທຳຂອງຄົນໃນສັງ ຄົມ ໂດຍສະເພາະຊາວໜຸ່ມທີ່ເຕີບໃຫຍ່ມາໃນຍຸກຂອງໂລກາພິວັດ ເຮັດໃຫ້ວັດທະນະທຳຕາເວັນຕົກມີອິດທິພົນຕໍ່ຊາວໜຸ່ມລາວ ເນື່ອງຈາກມີຊາວໜຸ່ມຈຳນວນບໍ່ໜ້ອຍຖືເອົາວັດທະນະທຳມາເປັນຄ່ານິຍົມຂອງຕົນເອງ ເປັນຕົ້ນ: ຄ່ານິຍົມໃນການແຕ່ງກາຍ, ການບໍລິໂພກ, ການໃຊ້ພາສາ ແລະ ອື່ນຯ ແຕ່ບັນຫາສຳຄັນແມ່ນການແຕ່ງກາຍທີ່ບໍ່ເໝາະສົມຂອງກຸ່ມຊາວໜຸ່ມໃນປັດຈຸບັນຖືເປັນບັນຫາທາງສັງຄົມຢ່າງໜຶ່ງທີ່ຫລາຍຄົນໃຫ້ຄວາມສົນໃຈ ເພາະນອກຈາກຂັດກັບຮີດຄອງປະເພນີ ແລະ ວັດທະນະທຳທີ່ດີງາມຂອງຊາດແລ້ວ ຍັງເຮັດໃຫ້ເກີດບັນຫາທາງສັງຄົມຕາມມາ ເປັນຕົ້ນ: ບັນຫາການລ່ວງລະເມີດທາງເພດ, ອາດຊະຍາກຳ, ການຄ້າມະນຸດ, ການຂົ່ມຂືນອານາຈານ ແລະ ອື່ນຯ.
ວັດທະນະທຳ ຄືສິ່ງບົ່ງບອກເຖີງຄວາມເປັນຊາດ, ແຕ່ລະປະເທດລ້ວນມີວັດທະນະທຳ, ຮີດຄອງປະເພນີ ແລະ ເອກະລັກເປັນຂອງຕົນເອງ. ສຳລັບລາວ ແມ່ນປະເທດໜຶ່ງທີ່ມີວັດທະນະທຳ ແລະ ຮີດຄອງປະເພນີທີ່ດີງາມເປັນຂອງຕົນເອງມາແຕ່ບູຮານນະການ. ແຕ່ເນື່ອງຈາກຍຸກນີ້ເປັນຍຸກໂລກາພິວັດ ຫລື ຍຸກແຫ່ງການສື່ສານບໍ່ມີເຂດແດນ ເຮັດໃຫ້ວັດທະນະທຳຕາເວັນຕົກຫລັ່ງໄຫລເຂົ້າມາລາວໄດ້ຢ່າງງ່າຍດາຍ ເຮັດໃຫ້ວັດທະນະທຳລາວກຳລັງຖືກກີນກິນຈາກວັດທະນະທຳຕາເວັນຕົກ ແລະ ກຸ່ມຄົນທີ່ເຮັດໃຫ້ວັດທະນະທຳລາວຖືກກີນກິນຈາກວັດທະນະທຳຕາເວັນຕົກ ຕົ້ນຕໍແມ່ນຊາວໜຸ່ມທີ່ເປັນຜູ້ສືບທອດພາລະກິດຂອງຊາດ, ຊຶ່ງເປັນໄວແຫ່ງການຮຽນຮູ້ ແລະ ພ້ອມທີ່ຈະຮັບເອົາສິ່ງໃໝ່ຯ ເຂົ້າມາຕະຫລອດເວລາ. ດັ່ງນັ້ນ ເພື່ອເຮັດໃຫ້ວັດທະນະທຳ ແລະ ຮີດຄອງປະເພນີທີ່ດີງາມຂອງລາວໄດ້ຮັບການປົກປັກຮັກສາ ແລະ ເສີມຂະຫຍາຍໃຫ້ມີຄວາມຍືນຍົງຕະຫລອດໄປ ຈິ່ງຮຽກຮ້ອງມາຍັງປະຊາຊົນລາວບັນດາເຜົ່າ ໂດຍສະ ເພາະຊາວໜຸ່ມທຸກຄົນຕ້ອງເອົາໃຈໃສ່ປົກປັກຮັກສາວັດທະນະທຳທີ່ດີງາມຂອງຊາດໃຫ້ຫລາຍຂຶ້ນກ່ວາເກົ່າ, ສິ່ງໃດທີ່ຄັດຕໍ່ວັດທະນະທຳທີ່ດີງາມຂອງຊາດບໍ່ຄວນເຮັດ ແລະ ບໍ່ຄວນຫລົງໄຫລກັບວັດທະນະທຳຕາເວັນຕົກຈົນເກີນໄປ.
ຄວນຄິດຢູ່ສະເໝີວ່າ: ວັດທະນະທຳທຸກຢ່າງຂອງລາວ ຄືເອກະລັກຂອງຄວາມເປັນຊາດລາວ ທີ່ຕ້ອງມີການສືບທອດ, ຜູ້ທີ່ຈະສືບທອດວັດທະນະທຳໄດ້ດີກ່ວາໝູ່ກໍຄືຊາວໜຸ່ມ ຖ້າຊາວໜຸ່ມບໍ່ຍອມຮັບ ແລະ ບໍ່ຍອມສືບທອດວັດທະນະທຳທີ່ດີງາມກໍຈະຄ່ອຍຯ ສູນຫາຍໄປ ແລະ ຖືກກືນກິນຈາກວັດທະນະທຳຕາເວັນຕົກ. ດັ່ງປະທານ ໄກສອນ ພົມວິຫານ ຜູ້ນໍາທີ່ແສນເຄົາລົບຮັກຂອງປວງຊົນລາວທັງຊາດ ກ່າວໄວ້ວ່າ: “ເສຍວັດທະນະທຳ ຄືເສຍຊາດ”